אני חולם על ג'יני

עלילה

קפטן אנתוני (טוני) נלסון (לארי הגמן) נמצא בטיסת חלל, כשהחללית שלו נוחתת נחיתה בלתי צפויה סמוך לאי נטוש. הוא מבחין בבקבוק מוזר שמתגלגל מעצמו, וכשהוא מסיר את הפקק ומשפשף את הבקבוק, עשן מתחיל לצאת ושדה בשם ג'יני (ברברה עדן) מופיעה. היא מסבירה לו שהג'ין הכחול נעל אותה בבקבוק למשך 2,000 שנה. היא מבצעת כישוף על ידי מצמוץ בעיניה (מקביל לנענוע האף של סמנת'ה ב"מעשי כשפים") ולפתע מופיע מסוק שמחלץ את טוני, שמרוב אסירות תודה לג'יני הוא משחרר אותה לחופשי. אך ג'יני, שמאוהבת בטוני ממבט ראשון, חוזרת לבקבוק ומתמקמת בתיק של טוני, כדי ללוותו לביתו בקוקואה ביץ', פלורידה.
בתחילה טוני משאיר את ג'יני בבקבוק שלה, אך מאוחר יותר הוא נותן לה לצאת ולפתח חיים משלה. בעזרת היתר זה מצליחה ג'יני להרוס את אירוסי טוני נלסון ובתו של הגנרל.
נסיונותיו של טוני לחפות על ג'יני מביאים אותו לידי הפסיכיאטר של נאס"א, ד"ר אלפרד בֶּלוֹז (היידן רורק), שמנסה להוכיח שטוני משוגע או מסתיר משהו, אך בלוז נכשל שוב ושוב.
לחברו הטוב ביותר, קפטן רוג'ר הילי (ביל דיילי), נאלץ טוני לגלות על ג'יני ועל כשפיה. רוג'ר מנסה בתחילה לנצל את ג'יני על מנת שתכשף לו כסף וזהב, אך טוני קובע את מעמדו כאדונה של ג'יני (בעולמה של ג'יני השדה, לכל שדה יש אדון), ומפסיק את ניצוליו של רוג'ר. רוג'ר ממשיך לנסות להשיג כסף מג'יני, אך מכבד את מעמד חברו הטוב כאדונה של ג'יני. טוני ורוג'ר מקודמים לדרגת רס"ן בשלב מוקדם בסדרה.
לג'יני יש אחות גדולה שגם לה קוראים ג'יני, דומה לה עד מאוד חוץ משערה השחור (וגם היא משוחקת על ידי ברברה עדן) ומנסה שוב ושוב לקחת את טוני לעצמה. אחד מניסיונותיה האחרונים היו אחרי חתונתם של ג'יני וטוני.
בתחילת העונה החמישית ג'יני נקראת על ידי הדוד שלה סאלי להיות מלכת באסנג'י. היא מחליטה לתת לטוני כמתנת יום הולדת את ממלכת באסנג'י, על מנת שיהיה המלך. בד בבד, נאס"א הטילה על טוני לארח את שגריר קאשה, שכנתה ואויבתה המושבעת של באסנג'י, על מנת להשיג פינקיליום, מינרל בבעלותה של מדינת קאשה ונחוץ לתוכנית החלל האמריקנית. הדוד סאלי מבצע בטוני כשפים שגורמים לו לאיים על חייו של שגריר קאשה. כשרוג'ר מזהיר את טוני מפני שגריר קאשה, טוני לוכד אותו. הדוד סאלי עוזב יחד עם ג'יני הפגועה, שהופכת להיות מלכת באסנג'י בעוד טוני ורוג'ר מוגלים לבסיס נאס"א באלסקה. נאס"א מוצאת מקור אחר לפינקיליום, וקוראת לטוני ורוג'ר חזרה לקוקואה ביץ'. אף על פי כן, לאחר שטוני ורוג'ר קוראים בעיתון על המלכתה של ג'יני למלכת באסנג'י, הם טסים לבאסנג'י (ליד רוסיה) ומחזירים את ג'יני. טוני מביא את ג'יני לבסיס נאס"א בקוקואה ביץ' ומציג אותה כארוסתו.

תולדות הסדרה

הסדרה נוצרה על ידי הסופר והתסריטאי סידני שלדון כתגובה להצלחה המסחררת של קומדיית המצבים "מעשי כשפים" ברשת ABC, ששודרה מאז 1964 והייתה הסדרה השנייה הנצפית ביותר בארצות הברית באותם ימים. בשלב הליהוק, שלדון התעקש לא ללהק נשים בלונדיניות, על מנת לטשטש כל דמיון בולט לאליזבת מונטגומרי, כוכבת "סמנת'ה", אך לאחר שלא נמצאה שחקנית מתאימה נבחרה לתפקיד ברברה עדן הבלונדינית.
הקו המנחה בשתי הסדרות היה דומה: שתיהן עסקו בנשים צעירות שניחנו בכוחות כישוף ומנסות להתמודד עם חיי היום-יום הרגילים ועם אנשים נטולי כוחות כישוף. הקומדיה שבשתי הסדרות היא ניסיונה של האישה להסתיר את כוחותיה, אך מצד שני ההזדקקות להם בזמנים מסוימים.
כאמור, ג'יני התעוררה מהתרדמת בת 2,000 השנים שלה על ידי האסטרונאוט טוני נלסון, וזה לוקח אותה לביתו בקוקואה ביץ', פלורידה. ג'יני הייתה קצת יותר מסתם משרתת, אך ככל שהסדרה התפתחה, כך התפתחו יחסיה עם טוני נלסון, עד שלבסוף הם התחתנו. סידני שלדון התנגד לנישואיהם של טוני וג'יני בסדרה. גם הוא וגם צוות השחקנים התנגדו לשלב נישואים בסדרה, בטענה שחתונה תהרוס את המתח המיני בין השניים. חברת NBC הודיעה מצדה כי הסדרה תבוטל בתום העונה הרביעית אם השניים לא יתחתנו. החברה התכוונה ממילא לסיים את הסדרה אחרי העונה החמישית, ורצתה לסיים עם הרבה יחסי ציבור. טוני וג'יני התחתנו, NBC קיבלה את יחסי הציבור והסדרה הסתיימה.

הבקבוק

הבקבוק המפורסם של ג'יני, בו היא נמצאה על ידי רס"ן נלסון ובו היא מתגוררת, לא ייוצר במיוחד לסדרה אלא כבקבוק ויסקי של חברת "ג'ים בים". מחלקת האביזרים של הסטודיו צבעה את הבקבוק כדי שייראה עתיק. במשך שנים נטען שסידני שלדון קיבל את הבקבוק במתנה וחשב שהבקבוק יהיה מושלם לסדרה. מספר אנשים בחברת ההפקה לוקחים לעצמם את הקרדיט על מציאת הבקבוק, אך יש סברות חזקות שמוכיחות שג'ין נלסון, במאית העונה הראשונה, ראתה את הבקבוק בחנות משקאות, קנתה אותו ונתנה לסידני שלדון.
בעונה הראשונה הפקק של הבקבוק היה פקק זכוכית שטוני לקח מבקבוק אחר, לאחר שהפקק הקודם נשאר בחוף בו נמצאה ג'יני. בעונות הבאות הפקק היה פקק ששייך לבקבוק. צבע הבקבוק של ג'יני היה בעיקר ורוד וסגול, בעוד הבקבוק של אחותה היה בעיקר בצבע ירוק והבקבוק של הג'ין הכחול היה בקבוק של "ג'ים בים" שלא נצבע.

בעקבות הסדרה

"אני חולם על ג'יני" הייתה להצלחה גדולה ברשת NBC, וההצלחה רק גדלה כשהסדרה הופצה לרשתות טלוויזיה מקומיות. השידורים החוזרים של הסדרה קיבלו אחוזי צפייה גבוהים בשנות השבעים, אחוזים שהלכו והתעצמו עם הופעתו של לארי הגמן כג'יי אר יואינג ב"דאלאס".
רבים מכוכבי הסדרה המקורית התאספו לצילומי שני המשכים לסדרה: "אני חולם על ג'יני: 15 שנה אחרי" (1985) ו"אני עדיין חולם על ג'יני" (1991) עם ווין רוג'רס כרס"ן טוני נלסון.
במשך השנים יצאו הרבה פריטים הקשורים לסדרה: בובות, תיקי אוכל, משחק קופסה ואפילו מכונת צלילים קטנה עם משפטים שהקליטה ברברה עדן עצמה.
העיר קוקואה ביץ' שבפלורידה מנצלת את הפרסום שקיבלה בסדרה: רחוב בעיר זכה בשם "דרך אני חולם על ג'יני" לכבוד הסדרה. פסטיבל "אני חולם על ג'יני" תוכנן להתקיים ב-2004 עם תחרות כפילים של ג'יני בהשתתפות ביל דיילי, ששיחק את רוג'ר הילי בסדרה, אך הפסטיבל בוטל עקב הוריקן. לבסוף הפסטיבל התקיים ב-2005.